

**STANOVISKO MIESTNEHO KONTROLÓRA K NÁVRHU ZÁVEREČNÉHO ÚČTU MESTSKEJ ČASTI BRATISLAVA-PODUNAJSKÉ BISKUPICE ZA ROKY 2019**

**STANOVISKO MIESTNEHO KONTROLÓRA K NÁVRHU ZÁVEREČNÉHO ÚČTU MESTSKEJ ČASTI BRATISLAVA-PODUNAJSKÉ BISKUPICE ZA ROKY 2019**

V zmysle ustanovenia §18f ods.1 písm. c) zákona SNR č. 369/1990 Zb. o obecnom zriadení v znení neskorších predpisov, predkladám miestnemu zastupiteľstvu odborné stanovisko k záverečnému účtu mestskej časti Bratislava–Podunajské Biskupice za rok 2019 pred jeho schválením. Účelom stanoviska je posúdenie náležitostí predloženého návrhu záverečného účtu, ktorý je mestská časť povinná zostaviť, najmä z hľadiska dodržania zákona SNR č. 369/1990 Zb. o obecnom zriadení v znení neskorších predpisov, zákona č. 583/2004 Z.z. o rozpočtových pravidlách územnej samosprávy, zákona č. 431/2002 Z.z. o účtovníctve a ďalších zákonov, súvisiacich s hospodárením s finančnými prostriedkami a majetkom.

1. **VÝCHODISKÁ SPRACOVANIA STANOVISKA**

Pri spracovaní stanoviska som vychádzal z posúdenia predloženého a zverejneného Návrhu Záverečného účtu mestskej časti Bratislava-Podunajské Biskupice za rok 2019 (ďalej len „Záverečný účet“) z týchto hľadísk :

1. **ZÁKONNOSŤ PREDLOŽENÉHO NÁVRHU ROZPOČTU**
   1. **Súlad so všeobecne záväznými právnymi predpismi**
2. Návrh Záverečného účtu za rok 2019 je spracovaný v súlade s ustanoveniami zákona č. 583/2004 Z. z. o rozpočtových pravidlách územnej samosprávy v znení neskorších predpisov (ďalej aj ako „zákon o rozpočtových pravidlách územnej samosprávy“) a je predložený na prerokovanie miestneho zastupiteľstva v zákonom stanovenej lehote, t. j. do 6 mesiacov po uplynutí rozpočtového roka.
3. Návrh zohľadňuje aj ustanovenia zákona č. 523/2004 Z. z. o rozpočtových pravidlách verejnej správy v znení neskorších predpisov (ďalej aj ako „zákon o rozpočtových pravidlách verejnej správy“).
   1. **Dodržanie informačnej povinnosti zo strany mestskej časti**

**Návrh záverečného účtu bol verejne sprístupnený na úradnej tabuli mestskej časti dňa 10.05. 2020, t.j. v zákonom stanovenej lehote najmenej 15 dní pred jeho schválením** podľa § 16 ods. 2 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. Taktiež je zverejnený na webovom sídle mestskej časti od 10.05.2020.

* 1. **Dodržanie povinnosti auditu zo strany mestskej časti**

Mestská časť si splnila povinnosť podľa § 16 ods. 3 zákona č. 583/2004 Z. z. o rozpočtových pravidlách územnej samosprávy, z ktorého vyplýva povinnosť obce dať si overiť účtovnú závierku audítorom podľa osobitného predpisu (v súlade so zákonom č. 431/2002 Z. z. o účtovníctve a § 9 ods. 4 zákona č. 369/1990 Zb. o obecnom zriadení v znení neskorších predpisov). Správa nezávislého audítora je súčasťou záverečného účtu. Audit vykonala Ing. Zora Nosková, CA, Lic.č.982, Olivová 1150/18, 905 01 Senica, na základe Zmluvy o poskytovaní audítorských služieb č. 100/2020 zo dňa 12.03.2020, ktorej predmetom je audit individuálnej účtovnej závierky zostavenej k 31.12.2019 podľa zákona č. 431/2002 Z.z. o účtovníctve v znení neskorších predpisov a vykonaný v súlade so zákonom č. 423/2015 Z. z. o štatutárnom audite a o zmene a doplnení zákona č. 431/2002 Z.z. o účtovníctve v znení neskorších predpisov v platnom znení, audit konsolidovanej účtovnej závierky zostavenej k 31.12.2019, overenie súladu výročnej správy za rok 2019 s účtovnou závierkou, overenie iných skutočností vyplývajúcich zo zákona č.583/2004 Z. z. o rozpočtových pravidlách územnej samosprávy a o zmene a doplnení niektorých zákonov v platnom znení. Podľa názoru audítora, priložená účtovná závierka poskytuje pravdivý a verný obraz finančnej situácie Mestskej časti Bratislava - Podunajské Biskupice k 31. decembru 2019 a výsledku jej hospodárenia za rok končiaci sa k uvedenému dátumu podľa zákona č. 431/2002 Z. z. o účtovníctve. Audit bol vykonaný podľa medzinárodných audítorských štandardov (International Standards on Auditing, ISA).

* 1. **Metodická správnosť predloženého návrhu záverečného účtu**

1. Záverečný účet je spracovaný v zmysle ustanovení § 16 zákona o rozpočtových pravidlách územnej samosprávy v znení neskorších predpisov. Predložený záverečný účet za rok 2019 obsahuje povinné náležitosti, ktorými sú podľa § 16 ods. 5 zákona. o rozpočtových pravidlách územnej samosprávy najmä:

* údaje o plnení rozpočtu v členení podľa § 10 ods. 3 v súlade s rozpočtovou klasifikáciou,
* bilanciu aktív a pasív,
* prehľad o stave a vývoji dlhu,
* údaje o hospodárení príspevkových a rozpočtových organizácií v jeho pôsobnosti,
* prehľad o poskytnutých dotáciách podľa jednotlivých príjemcov,
* údaje o nákladoch a výnosoch podnikateľskej činnosti
* hodnotenie plnenia programov mestskej časti

1. Záverečný účet obsahuje prehľad tvorby a použitia prostriedkov peňažných fondov, kde sú spracované prírastky a úbytky v rezervnom fonde, sociálnom fonde a fonde rozvoja bývania. Zároveň obsahuje prehľad o výsledku hospodárenia a jeho použití. Vo svojej textovej časti obsahuje podrobný rozbor skutočných príjmov a výdavkov, ako aj tabuľkové prílohy s prehľadom plnenia príjmov a výdavkov. Údaje o plnení rozpočtu sú spracované podľa rozpočtovej klasifikácie v zmysle opatrenia MF SR č. 010175/2004-42 zo dňa 8. decembra 2004 v znení neskorších dodatkov, ktorým sa ustanovuje druhová, organizačná a ekonomická klasifikácia rozpočtovej klasifikácie, ktorá je záväzná pri zostavovaní, sledovaní a vyhodnocovaní rozpočtov územnej samosprávy.
2. Záverečný účet obsahuje údaje o plnení rozpočtu Mestskej časti Bratislava - Podunajské Biskupice, ktorý sa vnútorne člení podľa § 10 ods. 3 zákona o rozpočtových pravidlách územnej samosprávy na bežné príjmy, bežné výdavky, kapitálové príjmy, kapitálové výdavky a príjmové a výdavkové finančné operácie.
3. **ZOSTAVENIE NÁVRHU ZÁVEREČNÉHO ÚČTU**

Mestská časť postupovala podľa § 16 ods. 1 zákona o rozpočtových pravidlách územnej samosprávy a po skončení rozpočtového roka údaje o rozpočtovom hospodárení súhrnne spracovala do záverečného účtu mestskej časti. V súlade s § 16 ods. 2 citovaného zákona finančne usporiadala svoje hospodárenie vrátane finančných vzťahov k zriadeným alebo založeným právnickým osobám a fyzickým osobám - podnikateľom a právnickým osobám, ktorým poskytli prostriedky svojho rozpočtu, finančné vzťahy k štátnemu rozpočtu, štátnym fondom, rozpočtom iných obcí a k rozpočtom vyšších územných celkov.

**Zrejmé chyby v písaní a počítaní( návrhy na opravu)**

V zverejnenom návrhu záverečného účtu sa nachádza viacero zrejmé chyby v písaní a počítaní:

* V bode 4 Čerpanie výdavkov, pododdiel funkčnej klasifikácie 10.1.2 Invalidita a ťažké zdravotné postihnutie je uvedená suma 820€ pričom v podrobnejšom opise v jedinom bode a) tohto pododdielu je uvedená vyššia suma 1120 €. Navrhujem opraviť popisný údaj na 820 € podľa skutočnosti.
* V bode 4 Čerpanie výdavkov, pododdiel funkčnej klasifikácie 10.2.0 Staroba je nesprávne uvedená suma 206 099 €, pričom táto chyba je následne prenesená aj pri údaji o celkových výdavkoch funkčnej klasifikácie Sociálne zabezpečenie.
* Medzi kapitálovými príjmami chýba v opisnej časti suma 250,00 € za Príjmy z predaja dlhodobého majetku (kapitálových aktív) z predaja automobilu PIAGGIO Porter EFI 1,3. Súhrnný údaj v tabuľke je správny.
* Súhrnná suma v časti 4) Bežné výdavky je mylne uvedená 2 110 487 €, pričom správna suma má byť 2 757 626 €.
* Nesprávne je uvedená suma v časti 4) Bežné výdavky, písm. b) Transfery v rámci verejnej správy zo štátneho rozpočtu vo výške 2 075 027 €, pričom správna suma má byť 2 404 186 €.
* V bode 4 Čerpanie výdavkov, oddiel funkčnej klasifikácie Rekreácia, kultúra, náboženstvo je súčet súm všetkých pododdielov nesprávne uvedený nižší o 3 555 €.
* Za účelom zlepšenia prehľadnosti a zrozumiteľnosti záverečného účtu navrhujem doplniť v opisnej časti výdavkov sumu pre každý oddiel funkčnej klasifikácie, nielen pre jednotlivé pododdiely.

1. **ROZPOČET NA ROK 2019**
2. Mestská časť v roku 2019 zostavila rozpočet podľa ustanovenia § 10 ods. 7 zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. Rozpočet mestskej časti na rok 2019 bol zostavený ako vyrovnaný. Bežný rozpočet bol zostavený ako vyrovnaný a kapitálový rozpočet ako prebytkový a finančné operácie boli schodkové.
3. Mestská časť hospodárila v roku 2019 podľa rozpočtu schváleného uznesením Miestneho zastupiteľstva mestskej časti č. 16/2018-2022 zo dňa 23.01.2019, vrátane rozpočtov rozpočtových organizácií v zriaďovateľskej pôsobnosti mestskej časti. Vzhľadom k tomu, že rozpočet na rok 2019 nebol schválený do 31. decembra 2018, pre obdobie od 1. januára 2019 do dňa schválenia rozpočtu sa v prostredí mestskej časti Bratislava-Podunajské Biskupice uplatňovalo rozpočtové provizórium.
4. Rozpočet bol v priebehu roka menený rozpočtovými opatreniami, na základe oznámení o výške dotácií zo štátneho rozpočtu na prenesený výkon štátnej správy a pre školské zariadenia, v zmysle poskytnutých grantov a podľa aktuálnej potreby v zmysle požiadaviek jednotlivých oddelení. Jednotlivé rozpočtové opatrenia č. M 1-19, P 1-38, U 1-19, Z 1-32 boli schválené starostom mestskej časti alebo Miestnym zastupiteľstvom mestskej časti Bratislava-Podunajské Biskupice a zapracované do šiestich zmien rozpočtu:

* Zmena č. 1 schválená MiZ dňa 12.02.2019 uznesením č. 27/2018-2022
* Zmena č. 2 schválená MiZ dňa 30.04.2019 uznesením č. 46/2018-2022
* Zmena č. 3 schválená MiZ dňa 11.06.2019 uznesením č. 81/2018-2022
* Zmena č. 4 schválená MiZ dňa 26.08.2019 uznesením č. 97/2018-2022
* Zmena č. 5 schválená MiZ dňa 24.09.2019 uznesením č. 105/2018-2022
* Zmena č. 6 schválená MiZ dňa 10.12.2018 uznesením č. 136/2018-2022

1. Rozpočet výdavkov bol spracovaný podľa Vyhlášky Štatistického úradu SR č. 257/2014 Z. z., ktorou sa vydáva štatistická klasifikácia výdavkov verejnej správy.
2. Rozpočet v súlade s ustanovením § 4 ods. 5 zákona o rozpočtových pravidlách územnej samosprávy obsahoval aj zámery a ciele, ktoré mala mestská časť realizovať z výdavkov rozpočtu obce. Merateľné ukazovatele boli však v rozpočte skôr formálne, bez skutočnej výpovednej hodnoty.

**Rozpočet mestskej časti k 31.12.2019 v  €**

|  |  |  |  |  |
| --- | --- | --- | --- | --- |
|  | **Rozpočet schválený** | **Rozpočet po úpravách** | **Skutočnosť k 31.12.2019** | *% plnenia* |
|  |
| **Príjmy celkom** | **8 634 844,00** | **11 224 800,00** | **11 180 484,97** | *99,61* |  |
| Bežné príjmy | 8 355 747,00 | 9 550 560,00 | 10 012 545,24 | *104,84* |  |
| Kapitálové príjmy | 279 097,00 | 381 097,00 | 331 604,37 | *87,01* |  |
| Finančné príjmy | 0 | 1 293 143,00 | 836 335,36 | *64,67* |  |
| **Výdavky celkom** | **8 634 844,00** | **11 224 800,00** | **10 116 322,73** | *90,12* |  |
| Bežné výdavky | 8 355 747,00 | 9 603 067,00 | 9 138 769,87 | *95,17* |  |
| Kapitálové výdavky | 258 344,00 | 1 600 904,00 | 956 724,06 | *59,76* |  |
| Finančné výdavky | 20 753,00 | 20 829,00 | 20 828,80 | *100,00* |  |

1. V roku 2019 boli dosiahnuté celkové príjmy oproti schválenému rozpočtu vyššie o 2 545 641 €, čo predstavuje 129,48% rozpočtovaných príjmov, oproti upravenému rozpočtu boli celkové príjmy nižšie o -44 315 €, čo predstavuje naplnenie príjmov na úrovni 99,61%. Výdavky za rok 2019 boli oproti schválenému rozpočtu vyššie o 1 481 479 €, teda 117,16% schváleného rozpočtu, vo vzťahu k upravenému rozpočtu boli celkové výdavky nižšie o -1 108 477 €, teda dosiahli naplnenie na úrovni 90,12%.
2. **HOSPODÁRENIE MESTSKEJ ČASTI ZA ROK 2019**
3. **Mestská časť vykázala za rok 2019 prebytok bežného rozpočtu vo výške 873 775 €, schodok kapitálového rozpočtu vo výške 625 120 € a  zostatok finančných operácií vo výške 815 507 €.**
4. Mestská časť **vykázala za rok 2019 prebytok rozpočtu vo výške 1 064 120 €** zistený podľa ustanovenia § 10 ods. 3 písm. a) a b) zákona o rozpočtových pravidlách územnej samosprávy.
5. V zmysle ustanovenia § 16 ods. 6 zákona o rozpočtových pravidlách územnej samosprávy a o zmene a doplnení niektorých zákonov v znení neskorších predpisov sa na účely tvorby peňažných fondov pri usporiadaní prebytku rozpočtu obce podľa § 10 ods. 3 písm. a) a b) citovaného zákona, z tohto prebytku vylučujú nevyčerpané finančné prostriedky poskytnuté zo štátneho rozpočtu účelovo určené na bežné výdavky. Nevyčerpané finančné prostriedky v celkovej výške 91 467 € je možné použiť v rozpočtovom roku v súlade s ustanovením § 8 ods. 5 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Z hospodárenia mestskej časti sa vylučujú ďalej aj príjmy na potravinových účtoch Základných a materských škôl vo výške 102 014,27 €. Taktiež sa vylučujú nedočerpané finančné prostriedky zdarov a grantov vo výške 76 700 €.
6. **Hospodársky výsledok po vylúčení nevyčerpaných prostriedkov zo štátneho rozpočtu, príjmov z potravinových účtov a z darov a grantov je vo výške 715 816,22** € a navrhuje sa použiť na tvorbu rezervného fondu vo výške 715 816,22 €. Na základe uvedených skutočností sa navrhuje skutočná tvorbu rezervného fondu za rok 2019 vo výške 715 816,22 €., o použití ktorého rozhoduje miestne zastupiteľstvo.

**Plnenie príjmov**

1. **Za rok 2019 boli dosiahnuté celkové príjmy vo výške 11 180 484,97 €, čo predstavuje 99,61 % upraveného ročného rozpočtu (--44 315 €), 129,48% schváleného rozpočtu (+2 545 641€).**
2. Naplnenie bežných príjmov oproti upravenému rozpočtu dosiahlo úroveň 104,84%, keď ho prevýšili o 461 985 €. Vo vzťahu ku schválenému rozpočtu boli bežné príjmy vyššie až o 1 656 798 (116,98 %)
3. **V porovnaní štvorročného obdobia narástli celkové skutočné príjmy za rok 2019 oproti roku 2016 o 2 304 775 € (25,97%), oproti roku 2017 narástli o 1 111 070 € (11,03%) a oproti roku 2018 narástli o 263 509 €(2%).**
4. **V rámci štvorročného obdobia sme zaznamenali ešte výraznejší nárast bežných príjmov, ktoré narástli oproti roku 2016 o 2 450 787 € (32,41%), oproti roku 2017 narástli o 1 843 337 € (22,56%) , oproti roku 2018 o 1 079 132 € (12,08%).** Tento rast bol poháňaný najmä výrazným rastom priemernej mzdy (index rastu nominálnej mzdy v SR za rok 2019: +7,8%, za rok 2018: + 6,2%) a nízkej nezamestnanosti, ktoré výrazne navýšili celkový výnos dane z príjmov fyzických osôb. Rast celkových príjmov bol brzdený trendom zníženia a následnej stagnácie kapitálových príjmov.

|  |  |  |  |  |
| --- | --- | --- | --- | --- |
| **Plnenie príjmov za roky 2016-2019** | | | | |
| Rozpočet príjmov v EUR | 2016 skutočnosť | 2017 skutočnosť | 2018 skutočnosť | 2019 skutočnosť |
|  |
| **Bežné príjmy** | 7 561 758 | 8 169 208 | 8 933 413 | 10 012 545,24 |  |
| **Kapitálové príjmy** | 599 695 | 289 268 | 316 648 | 331 604,37 |  |
| **Finančné operácie** | 714 257 | 1 610 939 | 1 666 915 | 836 335,36 |  |
| **Príjmy celkom** | **8 875 710** | **10 069 415** | **10 916 976** | **11 180 485** |  |

1. **Najvyšší podiel na naplnení celkových bežných príjmov predstavuje podiel na výnose dane z príjmov fyzických osôb, ktorý dosiahol 4 095 165 €, teda podiel 41%. Významných daňovým príjmom je podiel na výnose z príjmu dane z nehnuteľností vo výške 1 112 471 € (11%) a ostatné miestne dane v súhrnnej výške 327 827 € (3%), pričom najvýraznejšie sa tom podieľa daň za užívanie verejného priestranstva (146 695 €) a miestny poplatok za komunálne odpady a drobné stavebné odpady (154 239 €). Na rozdiel od výnosu dane z príjmu fyzických osôb výnos dane z nehnuteľnosti v porovnaní s rokom 2017 klesol až o 403 208 €, na úroveň 73,40% roku 2017, pričom klesol aj medziročne o 19 219 €.**
2. Príjem z prenájmu nehnuteľností dosiahol podiel 10% v sume 1 014 127 €, pričom najvýraznejšie sa to podieľal prenájom pozemku obchodnej spoločnosti Sehring Bratislava s.r.o.. za účelom ťažby štrku. Granty a transfery so sumou 2 757 628 € dosiahli podiel 28%, poplatky a iné príjmy 705 057 € (7%).

**Čerpanie výdavkov**

1. V roku 2019 boli výdavky celkom v objeme 10 116 322,73 €, čo je 90,12 % z celoročného plánovaného rozpočtu. Plnenie celkových výdavkov je nižšie ako bolo schválené v rozpočte. Výdavky za rok 2019 boli oproti schválenému rozpočtu vyššie o 1 481 479 € , teda 117,16% schváleného rozpočtu.
2. Bežné výdavky slúžia hlavne na zabezpečenie plnenia hlavných úloh samosprávnych funkcií mestskej časti a základnú prevádzku zariadení zriadených mestskou časťou ako sú ZŠ, MŠ, opatrovateľskú činnosť a oblasť životného prostredia. Bežné výdavky zahŕňajú výdavky na mzdy, platy, poistné, tovary a služby, napr. cestovné náhrady, energie, materiál, dopravné, údržbu a opravy, nájomné, transfery a výdavky na splácanie úrokov z úveru. **Bežné výdavky boli čerpané vo výške 9 138 769,87 €, teda dosiahli naplnenie upraveného rozpočtu na úrovni 95,17%, vo vzťahu ku schválenému rozpočtu boli bežné výdavky vyššie o 783 023 € (109,37%).**
3. Mestská časť vyčerpala v roku 2019 kapitálové výdavky v sume 956 724,06 €, teda iba 59,76% upraveného rozpočtu. Oproti schválenému rozpočtu boli kapitálové výdavky čerpané na úrovni 370,33% keď prevýšili schválené kapitálové výdavky o sumu 698 380 €.

|  |  |  |  |  |
| --- | --- | --- | --- | --- |
| **Prehľad výdavkov za roky 2016-2022** | | | | |
| Rozpočet výdavkov v EUR | 2016 skutočnosť | 2017 skutočnosť | 2018 skutočnosť | 2019 skutočnosť |
| **Bežné výdavky** | 6 375 257 | 6 754 565 | 7 746 429 | 9 138 769,87 |
| **Kapitálové výdavky** | 829 414 | 1 804 094 | 1 760 395 | 956 724,06 |
| **Finančné operácie** | 20 753 | 20 753 | 47 425 | 20 828,80 |
| **Výdavky celkom** | **7 225 424** | **8 579 412** | **9 554 249** | **10 116 323** |

1. **V porovnaní štvorročného obdobia narástli celkové skutočné výdavky za rok 2019 oproti roku 2016 o 40,01%, oproti roku 2017 narástli o 17,91% a oproti roku 2018 narástli o 562 074 € (5,88%).**
2. V rámci štvorročného obdobie sme zaznamenali ešte výraznejší nárast čerpania bežných výdavkov, ktoré narástli oproti roku 2016 o 43,35%, oproti roku 2017 narástli o 35,30% , oproti roku 2018 o 1 392 341 € (17,97%).

**Čerpanie výdavkov podľa programovej štruktúry**

Záverečný účet obsahuje podrobné hodnotenie plnenia programov mestskej časti. Mestská časť Bratislava - Podunajské Biskupice má vypracovaný programový rozpočet v programovej štruktúre pozostávajúcej zo samostatných 13 programov, ktoré sa skladajú z podprogramov a prvkov pre lepšie sledovanie vecného a finančného plnenia. Na základe cieľov a merateľných ukazovateľov sa vykonáva hodnotenie a monitorovanie ako nástroj k zlepšeniu výkonnosti a kvality programového rozpočtovania.

Najvýznamnejšou oblasťou z pohľadu objemu bežných výdavkov je program Vzdelávanie, ktorý v roku 2019 predstavoval čiastku až 5 715 329,40 € (62,54%). Jedná sa o poskytnutie transferu z prídelu normatívnych prenesených a originálnych kompetencií na financovanie zriadených ZŠ, poskytnutie transferu z originálnych kompetencií na financovanie činnosti zriadených materských škôl, financovanie školských klubov detí pri ZŠ a financovanie školských jedální pri MŠ a ZŠ. Ďalším významných z pohľadu výšky výdavkov je program Administratíva, ktorý predstavuje za rok 2019 čiastku 1 348 415,07€ (14,75%) a tvoria ho činnosti spojené so správou mestskej časti, komplexná agenda administratívy, zahŕňajúca najmä mzdy, odvody, stravovanie zamestnancov, výdavky na réžie, energie, materiál. Treťou najvýznamnejšou oblasťou z pohľadu výšky výdavkov je odpadové hospodárstvo vo výške 502 800,86€ (5,50%), nasleduje Kultúra vo výške 326 907,65 €( 3,58%), Sociálne služby vo výške 287 896,91 € (3,15%), Interné služby mestskej časti vo výške 274 892,68 €( 3,01%), Pozemné komunikácie vo výške 260 155,91 € (2,85%) , Prostredie pre život vo výške 249 847,96€ (2,73%) a Služby občanom vo výške 97 396,13 € (1,07%). Ostatné programy mali podiel na bežných výdavkoch nižší ako 1%.

**V rámci štvorročného obdobia najvýraznejšie rástli bežné výdavky programu Pozemné komunikácie, ktorý oproti roku 2016 dosiahol nárast čerpania výdavkov až 215%, oproti roku 2018 zaznamenal nárast 76,42%. Výdavkovo najvýznamnejší program Vzdelávanie rástol v rámci štvorročného obdobia oproti roku 2016 o 44,84%, oproti roku 2018 zaznamenal nárast 19,42%, a to najmä v dôsledku rastu miezd pedagogických a nepedagogických zamestnancov**. Medziročne významný nárast bežných výdavkov zaznamenal aj program Prostredie pre život, ktorého výdavky narástli oproti roku 2018 až o 73,91%. Tento nárast výdavkov by mal mať za výsledok zlepšenie starostlivosti o verejnú zeleň, športové ihriská, detské ihriská a verejné priestranstvá.

|  |  |  |  |  |  |  |
| --- | --- | --- | --- | --- | --- | --- |
| **BEŽNÉ VÝDAVKY**  **PODĽA JEDNOTLIVÝCH PROGRAMOV** | Skutočnosť 2019 | Skutočnosť 2018 | Skutočnosť 2017 | Skutočnosť 2016 | Skutočnosť 2015 | Skutočnosť 2014 |
|  |
| 1- Plánovanie, manažment a kontrola | **13 106,25** | 11 125 | 10491 | 8163 | 9 417 | 10225 |  |
| 2-Propagácia a marketing | **31 852,60** | 36 382 | 29 288 | 31409 | 36728 | 27 181 |  |
| 3-Interné služby mestskej rasti | **274 892,68** | 227 665 | 170843 | 210087 | 157 388 | 143 206 |  |
| 4-Služby občanom | **97 396,13** | 96 350 | 79 969 | 78 669 | 80 372 | 77 096 |  |
| 5- Bezpečnosť, právo a poriadok | **9 802,15** | 14 397 | 13 454 | 16 235 | 9 932 | 7 440 |  |
| 6-Odpádové hospodárstvo | **502 800,86** | 688045 | 549 015 | 425 213 | 425 810 | 381350 |  |
| 7- Pozemné komunikácie | **260 155,91** | 147 465 | 131948 | 82 528 | 103 228 | 77 847 |  |
| 8-Vzdelávanie | **5 715 329,40** | 4786025 | 4194151 | 3 950 297 | 3 793 493 | 3 438 734 |  |
| 9-Zdravotníctvo | **20 366,30** | 29 633 | 21 382 | 22 566 | 22 202 | 26 804 |  |
| 10- Kultúra | **326 907,65** | 234525 | 243 049 | 271832 | 212 762 | 197 590 |  |
| 11-Prostredie pre život | **249 847,96** | 143 664 | 116096 | 154910 | 133085 | 171 183 |  |
| 12-Sociálne služby | **287 896,91** | 220 223 | 215 854 | 192403 | 202 304 | 178 259 |  |
| 13-Administratíva | **1 348 415,07** | 1110930 | 979 024 | 930945 | 863 449 | 887 306 |  |
| **SPOLU** | **9 138 769,87** | 7 746 429 | 6 754 564 | 6 375 257 | 6 050 170 | 5 624 221 |  |

1. **BILANCIA AKTÍV A PASÍV K 31.12.2019**

**Záverečný účet obce obsahuje bilanciu aktív a pasív k dátumu účtovnej závierky, ktorá je vyrovnaná na strane aktív aj pasív vo výške 31 664 788€.** K 31.12.2019 bola vykonaná riadna inventarizácia majetku, záväzkov a rozdielu majetku a záväzkov v zmysle zákona o účtovníctve.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Aktíva** | Stav k 31.12.2018 | Stav k 31.12.2019 | Rozdiel r.2019 a r.2018 |  | **Pasíva** | Stav k 31.12.2018 | Stav k 31.12.2019 | Rozdiel r.2019 a r.2018 |
|  |
| ***Neobežný majetok, v tom*** | **22 394 550** | **22 127 675** | ***-266 875*** |  | ***Vlastné imanie, v tom*** | ***25 112 706*** | ***25 190 631*** | ***77 925*** |
| Dlhodobý nehmotný majetok | 14 011 | 2 421 | *-11 590* |  | Výsledok hospodárenia | 25 112 706 | 25 190 631 | *77 925* |
| Dlhodobý hmotný majetok | 22 373 900 | 22 118 615 | *-255 285* |  | ***Záväzky, v tom*** | ***515 794*** | ***587 247*** | ***71 453*** |
| Dlhodobý finančný majetok | 6 639 | 6 639 | *0* |  | Rezervy | 3 000 | 4 500 | *1 500* |
| ***Obežný majetok, v tom*** | **9 303 713** | **9 529 037** | ***225 324*** |  | Zúčtovanie medzi subjektmi verejnej správy | 82 436 | 177 631 | *95 195* |
| Zásoby | 836 | 1 742 | *906* |  | Dlhodobé záväzky | 20 526 | 4 088 | *-16 438* |
| Zúčtovanie medzi subjektmi verejnej správy | 7 060 745 | 7 141 378 | *80 633* |  | Krátkodobé záväzky | 409 832 | 401 028 | *-8 804* |
| Dlhodobé pohľadávky | 1 798 | 0 | *-1 798* |  | ***Časové rozlíšenie*** | ***6 075 450*** | ***5 886 910*** | ***-188 540*** |
| Krátkodobé pohľadávky | 33 759 | 32 228 | *-1 531* |  | **P a s í v a – spolu** | **31 703 950** | **31 664 788** | *-39 162* |
| Finančný majetok | 2 206 575 | 2 353 689 | *147 114* |  |  |  |  |  |
| ***Časové rozlíšenie*** | **5 687** | **8 076** | ***2 389*** |  |  |  |  |  |
| **A k t í v a - spolu** | **31 703 950** | **31 664 788** | ***-39 162*** |  |  |  |  |  |

1. **SLEDOVANIE DLHU MESTSKEJ ČASTI**

**Celková suma dlhu mestskej časti je k 31.12.2019: 0,00 % (0 eur).**

Podľa § 17 ods. 7 a 8 zákona. o rozpočtových pravidlách územnej samosprávy: *Celkovou sumou dlhu obce alebo vyššieho územného celku sa na účely tohto zákona rozumie súhrn záväzkov vyplývajúcich zo splácania istín návratných zdrojov financovania, záväzkov z investičných dodávateľských úverov (viď pozn. pod čiarou 21a v zákone) a ručiteľských záväzkov obce alebo vyššieho územného celku.* ***Do celkovej sumy dlhu obce podľa odseku 7 sa nezapočítavajú záväzky z pôžičky poskytnutej*** *z Audiovizuálneho fondu (§ 18 ods. 3 písm. b) zákona č. 516/2008 Z. z. o Audiovizuálnom fonde a o zmene a doplnení niektorých zákonov, viď pozn. pod čiarou 22 v zákone) a z úveru poskytnutého* ***zo Štátneho fondu rozvoja bývania na obstaranie obecných nájomných bytov*** *(§ 6 ods. 1 písm. b) zákona č. 150/2013 Z. z. o Štátnom fonde rozvoja bývania, viď pozn. pod čiarou 23 v zákone) vo výške splátok úveru, ktorých úhrada je zahrnutá v cene ročného nájomného za obecné nájomné byty.*

Mestská časť k 31.12.2019 eviduje tieto záväzky:

1. voči štátnym fondom: nesplatená suma k 31.12.2019 za úver na výstavbu nájomného bytového domu na Uzbeckej ulici - 52 byt. jednotiek zo ŠFRB je 15 741,34 €. Úver je garantovaný nehnuteľnosťou do doby splatnosti - august 2020.
2. voči dodávateľom: záväzky voči dodávateľom - predstavujú neuhradené dodávateľské faktúry v lehote splatnosti vo výške 122 010,20 €.
3. **TVORBA A POUŽITIE PEŇAŽNÝCH FONDOV**

Mestská časť má na samostatných bankových účtoch vedené pohyby peňažných fondov, medzi ktoré patrí rezervný fond, sociálny fond a fond rozvoja bývania. Záverečný účet obsahuje podrobný prehľad prírastkov a úbytkov na uvedených účtoch. V zverejnenom návrhu záverečného účtu je nesprávne uvedená suma prírastkov sociálneho fondu, ktorá je mylne vykonaná ako súčet úbytkov sociálneho fondu (príspevky na stravovanie, na kultúru a šport). Suma prírastkov sociálneho fondu by, vzhľadom na ročný pohyb počiatočného a konečného stavu sociálneho fondu, mala byť vo výške 18 992,64 €. Navrhujem tento nesúlad pred predložením na schválenie opraviť.

|  |  |  |  |  |
| --- | --- | --- | --- | --- |
| **stav fondov v €** | Stav k 1.1.2019 | Prírastky | Úbytky | Stav 31.12.2019 |
|  |
| Rezervný fond | 548 937 | 1 243 097 | 717 530 | **1 074 504,56** |  |
| Sociálny fond | 4 785,18 | 18 992,64 | 19689,66 | **4088,16** |  |
| Fond rozvoja bývania | 96 543,52 | 0 | 0 | **96 543,52** |  |
| **SPOLU** | 650 266 | 1 262 787 | 737 916 | **1 175 136** |  |

1. **ZÁVEREČNÉ STANOVISKO**

Na základe vlastného zhodnotenia konštatujem, že záverečný účet je spracovaný v súlade s príslušnými právnymi normami a objektívne vyjadruje rozpočtové hospodárenie, ako aj stav majetku a záväzkov mestskej časti Bratislava – Podunajské Biskupice.

Záverečný účet obsahuje všetky povinné náležitosti v zmysle § 16 ods. 5 zákona č. 583/2004 Z. z. o rozpočtových pravidlách územnej samosprávy a podáva primeraný prehľad o príjmoch, výdavkoch a celkovom hospodárení mestskej časti.

Ročná účtovná závierka Mestskej časti Bratislava - Podunajské Biskupice za rok 2019 bola vykonaná v zmysle príslušných ustanovení zákona č. 431/2002 Z. z. o účtovníctve v znení neskorších predpisov. Obsahuje súvahu k 31.12.2019, výkaz ziskov a strát a poznámky, ktoré obsahujú prehľad významných účtovných zásad, účtovných metód a ďalších vysvetľujúcich informácií. K 31.12.2019 bola vykonaná riadna inventarizácia v súlade s príslušnými ustanoveniami zákona č. 431/2002 Z. z. o účtovníctve. Ročná účtovná závierka mestskej časti bola overená nezávislým audítorom v zmysle § 16 ods. 3 zákona č. 583/2004 Z. z. o rozpočtových pravidlách územnej samosprávy. V správe audítora (Ing. Zora Nosková, CA, Licencia č. 982), je vyjadrený názor, že účtovná závierka poskytuje pravdivý a verný obraz finančnej situácie Mestskej časti Bratislava - Podunajské Biskupice k 31.12.2019 a výsledku jej hospodárenia za rok končiaci sa k uvedenému dátumu podľa zákona č. 431/2002 Z. z. o účtovníctve v znení neskorších predpisov.

Podľa § 9 ods. 2 zákona č. 369/1990 Zb. o obecnom zriadení v znení neskorších predpisov bol Záverečný účet zverejnený od 10.5.2020, čiže 15 dní pred jeho schválením na webovom sídle mestskej časti a na úradnej tabuli.

Na základe týchto skutočností odporúčam, po zapracovaním navrhovaných úprav, Miestnemu zastupiteľstvu Mestskej časti Bratislava - Podunajské Biskupice v zmysle návrhu uznesenia:

**schváliť**

1. Celoročné hospodárenie bez výhrad
2. Záverečný účet Mestskej časti Bratislava - Podunajské Biskupice za rok 2019

V Bratislave 20.05.2020

Mgr. Ján Komara

miestny kontrolór